हाई स्पीड ट्रेनों के लिए छह ग्लोबल कंपनियों से बातचीत : रेल मंत्री
चेन्नई | रेलमंत्री सुरेश प्रभु ने कहा कि देश में अत्यधिक तीव्र गति से चलने वाली ट्रेनों को शुरू करने के लिए रेल मंत्रालय छह वैश्विक कंपनियों के साथ बातचीत कर रहा है और बातचीत काफी आगे बढ़ चुकी है। ये ट्रेनें 600 किलोमीटर प्रति घंटे तक की रफ्तार से चल सकती हैं। उन्होंने यहां शनिवार को एक सम्मेलन के दौरान संवाददाताओं से अलग से बातचीत में यह बात कही।
उनके अनुसार, हमने उन छह वैश्विक कंपनियों से बातचीत की है जिनके पास प्रौद्योगिकी है जिससे ट्रेनों 350 किमी प्रति घंटे की रफ्तार से चल सकती हैं। 600 किमी प्रति घंटे तक की रफ्तार की गाड़ियां भी हैं। हमने उन्हें बुलाया और कहा कि हम इसका विकास आपके साथ करेंगे। इसमें बातचीत अग्रिम दौर में है। यदि ये कंपनियां इस प्रकार की तीव्र गति वाली ट्रेनों को बना सकें तो देश उसकी संभावना पर भी गौर करेगा।’ रेल मंत्री यहां तमिलनाडु बिजनेस लीडर्स कांफ्रेंस में भाग लेने के लिए आए थे जिसका आयोजन उद्योग मंडल सीआईआई ने किया।
एेसी उच्च गति वाली ट्रेनों की शुरूआत के लिए समय सीमा के बारे में पूछे जाने पर प्रभु ने कहा, यह 10 साल में हो सकता है। ये नए क्षेत्र हैं जिस पर हम काम कर रहे हैं।
hin_Deva hin_Deva hin_Deva hin_Deva